ครึ่งบ่ายไม้สั้น – บล.คันทรี่กรุ๊ป
บริษัทหลักทรัพย์ คันทรี่กรุ๊ป สรุปทิศทางและแนวโน้มตลาดบ่ายนี้
7 ก.ย. 2558

สรุปตลาดภาคเช้า
ตลาดภาคเช้าปิดปรับตัวเพิ่มขึ้นเล็กน้อย ขณะที่ตลาดรอบบ้านปรับตัวลดลง ท่ามกลางความกังวลต่อการประชุม FOMC ในเดือนนี้ ปิดตลาดภาคเช้าดัชนีเปลี่ยนแปลง +1.63 จุด มาที่ระดับ 1,372.38 จุด ด้วยมูลค่าการซื้อขายที่ระดับ 1.4 หมื่นล้านบาท
 
แนวโน้ม ภาคบ่าย
ประเมินดัชนีมีแนวโน้มแกว่งตัวในกรอบแคบ มองนักลงทุนไม่ได้ให้น้ำหนักการคว่ำรัฐธรรมนูญของสปช มากนัก คาดนักลงทุนต่างชาติมีแนวโน้มถอนเงินออกจากตลาดไทยต่อ จากค่าเงินบาทที่อ่อนค่าและการเมืองไทยที่ยังไม่มีกำหนดการเลือกตั้งชัดเจน ให้ระมัดระวังหุ้น Big Cap แนะนำเก็งกำไรหุ้นกลุ่มส่งออก GFPT และ TVO โดยมองแนวรับสำคัญของ Set ที่ระดับ 1,370 จุด
 
วิเคราะห์ทางเทคนิค
NCH ราคาปิด 1.85 บาท
แนวรับ 1.82 บาท     แนวต้าน 2.00 บาท
แนว cut loss หากใกล้จะหลุด 1.80 บาท
กราฟราย NCH ฟอร์มตัว และมีอาการสะสมหุ้นในกรอบสามเหลี่ยมเชิงบวก หากราคาผ่าน 1.86 จะเกิดสัญญาณซื้อรอบใหม่ อย่างน้อยวิ่งไปยังเป้าหมาย 2 บาท ขณะที่สัญญาณ RSI ดีดตัวเป็น buy signal รออยู่แล้ว  แค่รอปริมาณการซื้อขายเพิ่มขึ้น  แนะนำเก็งกำไร
 
เด็กแนว
ASEFA  เห็นความพยายามในการฟื้นตัวของหุ้นตัวนี้แล้วก็ต้องบอกว่าเราควรสนองตอบอาการนี้ไว้ได้เลย เพราะราคาหุ้นถือว่าต่ำนับจากวันที่เข้าตลาด และหากมองอนาคตแล้วจะเป็นหุ้นที่น่าลงทุนตัวหนึ่ง    ว่าไปแล้วต้องเห็นใจว่าเข้ามาในจังหวะที่ตลาดหุ้นหัวทิ่ม ทำให้ราคาหุ้นพลอยไหลลงแรงไปด้วย แต่นักวิเคราะห์บอกว่าสีฟ้านี้พื้นฐานดี เพราะเป็นผู้จำหน่ายสวิชไฟฟ้า ตู้ไฟ แผงไฟ จัดวางระบบ ขนาดเล็กถึงใหญ่ ครองตลาดด้านนี้ มีลูกค้ารายสำคัญเยอะทั้งบริษัท โรงงาน โทรคมนาคม และงานภาครัฐ มีกลุ่มลูกค้าที่แข็งแรงมากทั้งในและต่างประเทศ ราคา IPO 3.70 บาท ราคาหุ้นรูดลงมาเยอะเกิน มองอนาคตของบริษัทค่อนข้างไกล เพราะการเติบโตของโรงไฟฟ้าในบ้านเราจะมีอีกมากโดยเฉพาะตั้งแต่ปี 59 เป็นต้นไป โรงไฟฟ้าพลังงานทางเลือกจะสร้างเสร็จกันมาก ซึ่งใช้อุปกรณ์ตู้ไฟของบริษัทในการติดตั้งระบบจัดการต่างๆ ดังนั้น ราคาลงมาตรงนี้หากมองยาว หุ้นตัวนี้มีโอกาสไปไกลแน่ ราคาไม่ได้อยู่แค่นี้ แนะนำสะสมไว้
ด้านเทคนิคราย 120 นาที  กำลังสร้างรูปหัวและไหล่แบบตีลังกาอย่างสวยงาม โดย RSI ไต่ระดับแนวขึ้นมาล่วงหน้าแล้ว  จะทำให้ราคาค่อยๆ  ฟื้นตัวไป 5 บาท หากผ่านไปได้ จะวิ่งไปเป็นแขนขวาได้อีกยาวพอควร  ติดไม้ติดมือกันหน่อย